
Napozási szokások és fényvédelmi módszerek SLE-s betegek körében

Kulcsszavak: SLE; fotoszenzitivitás; bőrtünetek; fényvédelem; betegedukáció
Bevezetés: A szisztémás lupus erythematosus (SLE) egy szisztémás autoimmun betegség,
amely bármely szervet/szervrendszert érinthet. Olyan környezeti faktor, mint az ultraibolya
sugárzás elősegíti és súlyosbíthatja is a betegség bőrtüneteit.
Célkitűzés: Jelen vizsgálatunk célja a DE Klinikai Immunológiai Tanszék SLE
szakrendelésen megjelent betegek napozási és fényvédelmi szokásainak felmérése és
bőrelváltozásainak követése a betegség kezdetén és aktív periódusaiban.
Módszertan: 2023 szeptember és 2024 november között a DE Klinikai Immunológiai
Tanszék SLE szakrendelésen megjelent páciensek kérdőíves felmérése történt. Vizsgáltuk
a betegek napozási és fényvédelmi szokásait, Fitzpatrick szerinti bőrtípusát, a
precancerosus állapotok és bőrtumorok előfordulását, a betegség fellángolásainak számát
és tüneteit az elmúlt két évben.
Eredmények: A kutatásban összesen 170 beteg vett részt, köztük 160 nő (94,12%) és 10
férfi (5,88%). Az átlagéletkor a diagnóziskor 32,34 év volt. A betegek 41,18%-ának
Fitzpatrick II, 42,35%-ának Fitzpatrick III bőrtípusa volt.
Solaris keratosis 3 (1,76%), basalioma 5 (2,94%), in situ laphámsejtes carcinoma 2 (1,18%)
betegnél fordult elő. A betegség kezdetekor 111 (65,29%) főnek volt bőrtünete, melyek
közül leggyakoribbnak a pillangó erythema bizonyult (92,79 %). DLE-vel és SCLE-vel
diagnosztizáltak száma 16 (10,00%) és 19 (11,18%) volt. A diagnózis előtt 30 főt (17,65%)
ért nagy mennyiségű napfény sugárzás, ezen betegek 30,00%-ának DLE-s vagy SCLE-s
bőrtünete volt. Az elmúlt 2 évben 65 páciensnek (38,24%) lángolt fel a betegsége, közülük
38-nál (58,46%) fordultak elő bőrtünetek. A leggyakoribbnak a testszerte megjelenő
papulák/plakkok bizonyultak (36,84%). A diagnózis felállítása óta 153-an (90,00%)
használnak kombinált fényvédelmet. A betegek 88,2%-a használ fényvédőt, 77,65%
tartózkodik árnyékban, 74,71%-a visel napszemüveget, 57,65%-a hord kalapot. A
fényvédelmi módszerek alkalmazása ellenére, a bőrtünetekkel való fellángolás a betegek
97,37%-ánál fordult elő.
Diszkusszió: A betegség kezdetekor a klasszifikációs kritériumnak megfelelő pillangó
erythema bizonyult leggyakoribb bőrtünetnek, ennek ellenére a betegség fellángolásakor a
plakkok és/vagy papulák megjelenése gyakoribb volt. A bőrtünetekkel járó fellángolások
esetén, csaknem az összes beteg alkalmazott valamilyen fényvédelmi módszert, mely
felveti az elégtelen fényvédelem és a betegedukáció fontosságának jelentőségét.



